《重建羊侯祠和王原叔句》
宋代·贾黯

古郡襄水阳，群山绕郛郭。
其间岘首者，羊公最所乐。
登临见洲渚，气象真磅礴。
公乎既已没，高碑此鑱凿。
庙食有遗像，当时盛丹雘。
到今仅千载，碑庙皆颓落。
乔木荒榛间，庙址存依约。
碑倒石屡易，文字免缺错。
我侯至之初，亭庙皆新作。
为诗道其意，风化思所托。
侯慕羊公心，仁政及物博。
将见襄阳治，与古相侔若。

作者简介：(1022—1065)宋邓州穰县人，字直孺。仁宗庆历六年进士第一。授将作监丞、通判襄州。后备位谏官，敢于言事。累迁左司郎中、权知开封府。为人无所阿附，但刚愎自用，断治狱事，或出己见，人不以为允。英宗即位，迁中书舍人，受诏撰《仁宗实录》。官至给事中、权御史中丞。